《仲夏愆雨穉苗告悴辄按先帝诏书总龙请雨兼祷》
宋代·宋祁

盛夏挟骄阳，于以构炎熯。
歊尘坌盖，烈御煽云汉。
稻颖茁然秀，涸流不胜灌。
田畯卹岁功，释耒共愁叹。
太守忝农使，闭阁重惭惋。
曾是谬政纲，曾是滥囚犴。
一食三失匕，冀亦思过半。
驰祝诉群望，愿以身塞谴。
先帝隐民瘠，致和格灵变。
图龙著绘法，令甲布州县。
愚计不知出，奉行安敢慢。
外日筑层壇，丙夜封舒雁。
奉也再三跪，信辞靡虚薦。
幸勿为龙羞，敢不报神眷。
翼日耿弗寐，徂野视宵奠。
幽血粲静蠲，执事便传赞。
薄诚蒙昭享，距躍私自忭。
回车未及税，云油默焉遍。
穷海遂涔涔，笼山兹漫漫。
旱麓众卉苏，焦原暍氛散。
寸苗蔚如揠，新波鳞欲涣。
何意一溉窘，有望千箱衍。
揆予乏嘉绩，圣诏仰成宪。
恤祀神罔恫，昏作人胥劝。
抒藻拙言词，竊用慰群掾。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。